《咏怀吴中先哲赠别受之孝廉七章 其二 王文恪鏊吴文定宽》
明代·何允泓

元良万国贞，蒙养系坊局。抗法在师儒，启心须讲读。

经筵无蚤暮，况乃辍寒溽。疑丞日以亲，阉寺敢相逐。

两公名行敦，兼之经术熟。孝皇六七载，慎简春宫属。

尔宽与尔鏊，詹端好弹肃。是时青殿中，八党已潜伏。

耆儒朝献替，小竖夜蹴鞠。前星淡靡耀，荐雷声颇促。

吴也率其僚，陈言何谆笃。出讲争晷刻，入告必详复。

荀攸善观则，桓荣时献牍。惜哉鹤禁规，难救豹房哭。

只今宫省内，国海更沈穆。侍从若云屯，衷肠互倾覆。

璇宫冷如冰，阁务一何燠。安车借驰驱，谁念折其轴。

君行入木天，昔贤有遗躅。

作者简介：何允泓，字季穆，号子宣，江苏常熟人。淮府长史何钫季子，明末清初藏书家，诗人。著有《何季穆文集》。